Учествовао је у Априлском рату 1941, а након капитулације Југословенске војске избегао је заробљавање и вратио се у родни крај на Романију. Када је јула 1941. избио устанак у источној Босни, прикључио се првим устаницима на Романији. У Романијском партизанском одреду био је најпре борац, потом десетар, водник и на крају командир чете. Марта 1942. ступио је у Прву пролетерску ударну бригаду, где је постављен за командира Друге чете Шестог београдског батаљона. Касније се налазио на дужностима заменика команданта и команданта Београдског батаљона. Током 1941. примљен је у чланство Комунистичке партије Југославије (КПЈ).